ডেঙ্গু রুখতে উদ্যোগী মহেশতলা পুরসভা, জলাশয় ও খালে ছাড়া হল গাপ্পি মাছ

কলকাতা: ডেঙ্গুর (Dengue) সংক্রমণ রুখতে একাধিক পদক্ষেপ নিল মহেশতলা পুরসভা। শনিবার পুসভার উদ্যোগে শুরু হল বিশেষ কর্মসূচি। বিভিন্ন খাল ও জলাশয়ে ডেঙ্গুর লার্ভা ধ্বংসে গাপ্পি মাছ ছাড়া হয়।

পুরসভার ১৮ নম্বর ওয়ার্ডের কাউন্সিলর সোমা বেরা জানান, “ডেঙ্গু রুখতে আমরা প্রতিটি ওয়ার্ডে সচেতনতা বাড়ানোর পাশাপাশি গাপ্পি মাছ ছাড়ার কাজ করছি। বাড়ি বাড়ি গিয়ে মানুষকে সতর্ক করা হচ্ছে যাতে কোথাও জল না জমে এবং বাড়ির চারপাশ পরিষ্কার থাকে।”

আরও পড়ুন: রবিবার পুরোপুরি বন্ধ দ্বিতীয় হুগলি সেতু, যাতায়াত করবেন কোন রাস্তায়?

এদিন আকড়া মেলাঘাটা এলাকায় গাপ্পি মাছ ছাড়ার পাশাপাশি পুরসভার তরফে ড্রেন ও নর্দমায় লার্ভিসাইড অয়েল স্প্রে করার কাজও চলেছে। পুরকর্মীরা বাড়ি বাড়ি গিয়ে ডেঙ্গু প্রতিরোধে সতর্ক করছেন বাসিন্দাদের।

কাউন্সিলর সোমা বেরা বলেন, “ডেঙ্গু প্রতিরোধে নাগরিকদের সহযোগিতা সবচেয়ে গুরুত্বপূর্ণ। আমরা চাই, সবাই সচেতন হোক এবং পরিবেশ পরিষ্কার রাখুক।” পুরসভার তরফে জানানো হয়েছে, আগামী কয়েকদিন ধরে প্রতিটি ওয়ার্ডেই এই অভিযান চলবে।